**Επιδείνωση του καιρού με βροχές, καταιγίδες**

**και ισχυρούς ανέμους από της Δευτέρα 6/1/14**

**Αθήνα, Κυριακή 5 Ιανουαρίου 2014**

**Ώρα, 19.30**

Σύμφωνα με το **Έκτακτο Δελτίο Επιδείνωσης Καιρού** που εκδόθηκε αργά σήμερα από την **Εθνική Μετεωρολογική Υπηρεσία (ΕΜΥ),** **πρόσκαιρη επιδείνωση** θα παρουσιάσει ο καιρός **από τις πρώτες πρωινές ώρες αύριο Δευτέρα 6 Ιανουαρίου** και από τα δυτικά**.**

Πιο αναλυτικά:

* **Αύριο Δευτέρα 6/1/14 βροχές και καταιγίδες κατά τόπους ισχυρές**, προβλέπονται στο **Ιόνιο**, στη **Δυτική Στερεά**, στη **Δυτική** και **Νότια Πελοπόννησο** και πιθανόν στην **Ήπειρο**. Από τις μεσημβρινές ώρες, τα έντονα φαινόμενα, βαθμιαία θα επεκταθούν στην **υπόλοιπη Πελοπόννησο**, στις **Κυκλάδες**, στην **Κρήτη** και πιθανόν στην **Ανατολική Στερεά**. Σταδιακή εξασθένηση των φαινομένων αναμένεται από τις απογευματινές ώρες και από τα βορειοδυτικά.
* **Μεθαύριο Τρίτη 7/1/14, ισχυρές βροχές και καταιγίδες** θα εκδηλώνονται κατά τόπους στην **Ανατολική Πελοπόννησο,** στις **Κυκλάδες,** στην **Κρήτη** και πιθανόνστα **Δωδεκάνησα.**

Οι πολίτες μπορούν να ενημερώνονται καθημερινά για την εξέλιξη των έκτακτων καιρικών φαινομένων στα τακτικά δελτία καιρού της ΕΜΥ και στην ιστοσελίδα της ΕΜΥ στην ηλεκτρονική διεύθυνση [www.emy.gr](http://www.emy.gr).

Η **Γενική Γραμματεία Πολιτικής Προστασίας (www.civilprotection.gr)** **του Υπουργείου Δημόσιας Τάξης και Προστασίας του Πολίτη,** έχει ενημερώσει τις αρμόδιες υπηρεσιακά εμπλεκόμενες κρατικές υπηρεσίες, καθώς και τις περιφέρειες και τους δήμους της χώρας, ώστε να βρίσκονται σε **αυξημένη ετοιμότητα πολιτικής προστασίας**, προκειμένου να αντιμετωπίσουν άμεσα τις επιπτώσεις από την εκδήλωση των έντονων καιρικών φαινομένων**.**

Παράλληλα, η Γενική Γραμματεία Πολιτικής Προστασίαςσυνιστά στους πολίτες να είναι ιδιαίτερα προσεκτικοί κατά τις επόμενες ημέρες, μεριμνώντας για τη **λήψη μέτρων αυτοπροστασίας από** **κινδύνους που προέρχονται από την εκδήλωση των έντονων καιρικών φαινομένων, των χιονοπτώσεων και του παγετού**.

Ειδικότερα:

* Να ασφαλίσουν **αντικείμενα** τα οποία αν παρασυρθούν από τον άνεμο ενδέχεται να προκαλέσουν καταστροφές ή τραυματισμούς.
* Να βεβαιωθούν ότι τα λούκια και οι υδρορροές των κατοικιών δεν είναι φραγμένα και λειτουργούν κανονικά.
* Αν πρόκειται να **μετακινηθούν να ενημερωθούν για τον καιρό και για την κατάσταση του οδικού δικτύου**. Να **μεταβάλλουν το πρόγραμμα** των μετακινήσεών τους ώστε να αποφεύγουν την αιχμή των καιρικών φαινομένων.
* Να αποφεύγουν να διασχίζουν **χείμαρρους και ρέματα** πεζοί ή με το αυτοκίνητο κατά τη **διάρκεια εκδήλωσης** των επικίνδυνων καιρικών φαινομένων, καθώς επίσης και για **αρκετές ώρες** **μετά** το τέλος εκδήλωσής τους.
* Να **αποφεύγουν τις εργασίες υπαίθρου** και **δραστηριότητες σε θαλάσσιες και παράκτιες περιοχές** κατά τη διάρκεια εκδήλωσης των επικίνδυνων καιρικών φαινομένων.
* Να **ντύνονται κατάλληλα**.
* Να ακολουθούν πιστά τις **οδηγίες των κατά τόπους αρμοδίων φορέων**, όπως Τροχαία κλπ.

Για περισσότερες **πληροφορίες και οδηγίες αυτοπροστασίας** από τα ακραία καιρικά φαινόμενα, οι πολίτες μπορούν να επισκεφθούν τη **νέα ιστοσελίδα** της Γενικής Γραμματείας Πολιτικής Προστασίας στην ηλεκτρονική διεύθυνση [www.civilprotection.gr](http://www.civilprotection.gr) .